作者:王周
標題:志峽船具詩：戙
內容:箭飛峽中水，鋸立峽中石。峽與水為隘，水與石相擊。濆為生險艱，聲發甚霹靂。三老航一葉，百丈空千尺。蒼黃徒爾為，倏忽何可測。篙之小難制，戙之獨有力。猗嗟戙之為，彬彬堅且直。有如用武人，森森矗戈戟。有如敢言士，落落吐胸臆。拯危居坦夷，濟險免兢惕。志彼哲匠心，俾其來者識。